Pakistan: Me shtyrjen e zgjedhjeve, e ardhmja politike e paqartë
Ekspertët analizojnë skenaret e ndryshme të zhvillimeve të mëtejshme në vend, pas vrasjes së ish-kryeministres Buto
Me shtyrjen e zgjedhjeve parlamentare në Pakistan për muajin e ardhshëm, e ardhmja politike e vendit mbetet një çështje e hapur për shumë analistë. Një pjesë e mirë e ekspertëve janë të një mendimi se vrasja e ish-kryeministres Benazir Bhutto e ka dobësuar presidentin Pervez Musharraf dhe e ka privuar atë nga ndoshta shansi më i madh për të vendosur demokracinë në Pakistan. Xenia Dormandy e Qendrës Belfer të Universitetit të Harvardit thotë se pvarësisht nga përpjekjet për të ruajtur rendin dhe ligjin, Presidenti Musharraf nuk ka shumë hapësirë për të manovruar. Megjithëse zgjedhjet parlamentare janë shtyrë deri muajin e ardhshëm, administrata e Presidentit Bush thotë se është e rëndësishme që ato të mbahen dhe të jenë të lira dhe të drejta. Por shumë analistë, përfshirë Amit Pandyan, theksojnë se tranzicioni drejt demokracisë ka shumë mundësi të influencohet nga presioni ndërkombëtar ndaj Pervez Musharrafit, veçanërisht nga Shtetet e Bashkuara. Sipas tij, vrasja e Benazir Bhuttos megjithëse tragjike mund të hapë një front të ri më luftën kundër terrorizmit. Por shumë ekspertë thonë se trazirat që kanë shpërthyer në vend pas vrasjes së zonjës Bhutto janë një hap prapa për luftën kundër terrorizmit të udhëhequr nga Shtetet e Bashkuara. Ndërsa shumë analistë thonë se është e rëndësishme që Pakistani të mbajë zgjedhje dhe të rikthejë procesin demokratik, të tjerë e vënë theksin tek skena politike e përçarë. Patrick Basham, ekspert për Azinë Jugore në Institutin Cato në Washington thotë se pakënaqësia e madhe e pakistanezëve me Amerikën, e kufizon aftësinë e saj për të ndikuar në rrjedhën e ngjarjeve. Ai shton se për politikanët pakistanezë është kthyer në minus afërsia me Shtetet e Bashkuara. Por disa ekspertë, përfshirë Seth Jones të Korporatës Rand thonë se gjendja e sigurisë në Pakistan po e shtyn Pervez Musharrafin drejt Shteteve të Bashkuara. Që nga viti 2001, Shtetet e Bashkuara i kanë dhënë rreth 10 miliardë ndihmë ushtarake Pakistanit. Kohët e fundit Amerika akordoi rreth 750 milionë dollarë për projekte zhvillimi dhe rindërtimi në rajonin e brezit fisnor në kufi me Afganistanin, ku mbështetja për ekstremizmin është e fortë. Ideja është që të rekrutohen aleatë në zonën e trazuar. Por shumë analistë paralajmërojnë se ekstremizmi po rritet në Pakistan. A do të ndryshojë apo jo kjo prirje, thonë ata, mund të varet nga fakti nëse zgjedhjet që tani pritet të mbahen më 18 shkurt, do të zhvillohen. //kk//